钦定古今图书集成/明伦汇编/官常典/第490卷 > 马三宝
## 钦定古今图书集成/明伦汇编/官常典/第490卷 > 马三宝

按《唐书》本传：“三宝性敏狯，事柴绍为家僮，绍尚平阳
公主。高祖兵起，绍间道走太原，三宝奉公主遁司竹
园，说贼何潘仁与连和。潘仁入谒，以百兵为主卫，三
宝自称总管，抚接群盗，兵至数万。唐公济河，授三宝
左光禄大夫。秦王至竹林宫，三宝以兵诣军门谒，遂
从平京师，拜太子监门率。别击叛胡刘拔真于北山”，
破之。从平薛仁杲，与柴绍击吐谷浑于岷州，先锋陷
阵，斩名王，俘执数千。以功封新兴县男。后高祖幸司
竹园，顾谓曰：“汝兴兵处耶，卫青大不恶。”贞观初，拜左
骁卫大将军，进爵为公。卒，谥曰忠。